
Pályázati felhívás
közétkeztetési feladatok ellátására Kiskörén
- Nyílt eljárás –


I. A pályázat tárgya:
Kisköre területén, munkanapokon a közétkeztetési feladatok ellátása a Kisköre Városi Önkormányzat tulajdonában lévő 3384 Kisköre, Kossuth Lajos út 1. szám alatt található tálaló konyha (a továbbiakban: konyha)  üzemeltetésével (ételkiadás) 2026. szeptember 01. napjától 2028. augusztus 31. napjáig.

A közétkeztetési feladat magában foglalja
a) Gyermekétkeztetés: Vásárhelyi Pál Általános Iskola tanulói részére tízórai, ebéd és uzsonna biztosítása
b) Szociális étkeztetés: Kisköre Városi Önkormányzat által nyújtott szociális étkeztetés biztosítása (ebéd)
c) Szünidei gyermekétkeztetés (bölcsődések, óvodások és iskolások részére ebéd) biztosítása


II. A pályázati feltételek:

1.) Közétkeztetés nyújtása a 2026. szeptember 1. napjától 2028. augusztus 31. közötti időszakban

· iskolás gyermekek számára tízórai: 19055 adag/év,
· iskolás gyermekek számára ebéd: 19055  adag/év,
· iskolás gyermekek számára uzsonna: 19055 adag/év,
· szünidei étkezés gyermekek számára (ebéd): 2938 adag/év
· szociális étkeztetés: 5506 adag/év 

(Az éves adagszámok a 2025. évi tények, a tényleges létszámhoz igazodóan eltérhetnek.)

A szolgáltatás körébe beleértendő kéthetes időtartamra vonatkozóan étlap készítése és leadása az Önkormányzatnak és az Intézményvezetőnek.
A szabad kapacitás kihasználása végett Vállalkozó jogosult a konyháról további, önként vállalt gyermek- vagy felnőtt étkeztetést ellátni.
Vállalkozó vállalja, hogy az iskolások vonatkozásában a tényleges napi étkezést igénybe vevők száma a tárgynap délelőtt 08 óráig (a hiányzások egyeztetését követően) részére bejelenthető.

2.) A mindenkori közétkeztetési (gyermekétkeztetési) szabályok betartása a minőségi és mennyiségi előírások figyelembevételével. HACCP minőségbiztosítási rendszer működtetése és fenntartása.
3.) Ételallergiás, diétás étkeztetés megoldása.
4.) A konyhát – a hozzá tartozó berendezésekkel, és helyiségekkel együtt– az Önkormányzat térítésmentesen adja használatba.
5.) Saját fogyasztás alapján (óraállás szerint) a Vállalkozó által történő rezsiköltség megfizetése.
6.) Az étel kiszállítása és tálalása az alábbi időpontokban:

Vásárhelyi Pál Általános Iskola
- tízórai: 07.30 órától 09.00 óráig
- ebéd: 11.30 órától 14.00 óráig,
- uzsonna: 14.00 óráig.

Szociális étkeztetés : 10.30.-11.30 óráig

A Kiskörei Vásárhelyi Pál Általános Iskolába a tízórai és uzsonna fogyasztásra készen történő elszállításáról a vállalkozó gondoskodik, költségmentesen. Az iskolások részére és a szociális étkezés keretében az ebéd kiadagolását vállalkozó a tálalókonyhában végzi.

A szolgáltatásért fizetendő díj mértékét – előzetes egyeztetés alapján a megállapított
nyersanyagköltség + Áfa, valamint a főzési díj (rezsi) + Áfa összege alapján – a Képviselő-testület határozza meg.
7.) Óvodai, iskolai rendezvények alkalmával ételkészítésre ajánlat adása.
8.) Felújítás, fejlesztés saját költségre történhet.
9.) A Vállalkozó a konyha helyszíni bejárása után tesz ajánlatot.
10.) Előbérleti jogot nem biztosít az Önkormányzat.
11.) A Vállalkozónak az Önkormányzattal szemben nincs tartozása, valamint nincs jogvitája
bíróság előtt.
12.) Pályázó írásbeli nyilatkozata arról, hogy az ajánlat benyújtásának időpontjában nem áll
végelszámolás, felszámolási vagy csődeljárás alatt.

III. A pályázat formai és tartalmi követelményei:
A benyújtandó pályázati anyagoknak formai megkötése nincs.
A pályázatnak tartalmaznia kell:
· Az ajánlattevő nevét, címét, egyéb elérhetőségeit (telefon, e-mail cím stb.),
· Gazdasági társaság esetén a 30 napnál nem régebbi cégkivonat, aláírási címpéldány, egyéni vállalkozó esetében a vállalkozók nyilvántartásában kezelt adatokról szóló hatósági bizonyítvány - pályázó által hitelesített másolatban,
· Ajánlattevő nyilatkozata arról, hogy vállalja jelen pályázati kiírásban foglalt feladatokat,
· Szolgáltatások ellenértékét ellátási kategóriánként nettó értékben: gyermekétkeztetés
esetén a nyersanyagnorma és főzési díj megbontásával (iskolánál: tízórai ebéd, uzsonna) 
· Étlapváltozatot 2026.09.01. – 2026.09.11. időszakra,
· Nyilatkozatot az elmúlt két év (2025, 2024.) referencia munkáiról, a nyújtott
szolgáltatás leírásával, valamint szakmai bemutatkozó anyagot,
· Az önkormányzati és állami adóhatóság nyilatkozatát arról, hogy a vállalkozásnak nincs az adóhatóság felé fennálló, lejárt adótartozása (nullás adóigazolás)
· Nyilatkozat a vállalkozás utolsó lezárt év pénzügyi teljes nettó forgalmáról, aminek
minimum annyinak kell lennie, mint az önkormányzat által megrendelt várható éves
nettó érték.
· A teljesítésbe bevonni kívánt 1 fő élelmezésvezető, valamint szakképzett alkalmazottak meglétének igazolása, a szakirányú képesítést igazoló okiratok másolatával.

IV. Pályázatok elbírálásának szempontjai:

• Nettó ajánlati ár
• Referenciák

Kisköre Városi Önkormányzat Képviselő-testülete az összességében legkedvezőbb ajánlatot adó pályázóval köt megállapodást.

V. Pénzügyi ellenszolgáltatás feltétele:

A szolgáltatás ellenértékét (az iskolások vonatkozásában a tanulók részére kiállított étkezési jegy nyilvántartását alapul véve) a Vállalkozó által benyújtott számla alapján az önkormányzat átutalással, 8 napon belül egyenlíti ki. A számla benyújtását megelőzően Vállalkozó köteles az adott hónapban megfőzött adagszámokat az étkeztetési naplók valamint a kiadott étkezési jegyekkel való összhang ellenőrzése céljából az Önkormányzat pénzügyi ügyintézőjével egyeztetni. 

VI. A pályázat benyújtása:

A pályázatot egy példányban, zárt borítékban, cégszerű aláírással ellátva írásban postai úton vagy személyesen kell benyújtani Kisköre Városi Önkormányzat (3384 Kisköre, Széchenyi út 24.) címére. A borítékon kérjük feltüntetni jelen pályázati felhívás iktatási számát 
(K/4481-1/2026), valamint a következőket: „Pályázat: Közétkeztetési feladatok ellátása Kiskörén”.
A pályázatok beérkezésének határideje: 2026. augusztus 10. (hétfő) 14.00 óra
Hiánypótlásra minden pályázónak egy alkalommal van lehetősége legkésőbb 2026. augusztus 13. (csütörtök) 15.00 óráig.
Az ajánlattétel nyelve: magyar.

VII. A pályázat elbírálása:

A pályázatokkal kapcsolatos eljárást lezáró döntést Kisköre Városi Önkormányzat Képviselő–
testülete hozza meg az összességében legkedvezőbb ajánlat alapján. A döntés határideje: 
2026. augusztus 14. (péntek) 16.00 óra.

Értékelési szempontok: nettó ajánlati ár: 80 pontos súlyszám, referencia: 20 pontos súlyszám.
Az elbírálás eredményéről minden pályázó külön értesítést kap.
Kisköre Városi Önkormányzat fenntartja magának a jogot, hogy a pályázatot – az eljárás bármely szakaszában – indokolás nélkül eredménytelennek nyilvánítsa.
A pályázattal kapcsolatos további felvilágosítás kérhető Magyar Csilla polgármestertől  Tel: +36 36/558-020,  e-mail: polgarmester@kiskore.hu , titkarsag@kiskore.hu 

A pályázat részeként benyújtandó nyilatkozatok jegyzéke:
- felolvasó lap,
- nyilatkozatok a pályázatban foglalt feltételekről,
- nyilatkozat a vállalkozás utolsó lezárt év pénzügyi teljes nettó forgalmáról
- cégkivonat/ hatósági bizonyítvány a pályázati kiírás szerint, képviseletre jogosító okirat,
- önkormányzati és állami adóhatóság nyilatkozata lejárt adótartozás nem létéről
- étlapváltozat,
- referencia munka, szakmai bemutatkozó anyag,
- a teljesítésbe bevonni kívánt szakemberek meglétének és végzettségének igazolása,

